**Kísérőtanári beszámoló**

A Mátészalkai Szakképzési Centrum Budai Nagy Antal Szakgimnáziumának pedagógiai ágazatának tanulói Kassán voltak szakmai gyakorlaton 2019. november 4-26. között.

Tanulóink közül 15-t választottunk ki a megadott szempontok alapján az Erasmus+ gyakorlatra. Mivel minden tanulót ismertem és tanítottam a tanulók névsorával egy összefüggő képet kaptam a csoportról.

Kollégámmal Csernyik Andrással a gyakorlat második részében váltottuk fel tanártársainkat.

Nagy, nagy izgalommal és várakozással tekintettem erre az elkövetkező napokra. Pályafutásom alatt még nem vettem részt ilyen programban. Tudtam nagy felelősség 15 lány mindennapi életét navigálni és néha, az „anya” szerepét is betölteni. Nem ijedtem meg a feladattól, mivel már két felnőtt gyermekem van. Kihívásnak tekintettem ezt a „munkát”.

Megérkezésünk napján, amikor felváltottuk a kollégáinkat, közösen töltöttünk el egy napot Kassán, átadva a tapasztalatainkat.

A szállásunk nagyon barátságos volt, mivel csak mi a kis csoportunk volt itt. A szobabeosztásnál kollégáim törekedtek az egyéni igények teljesítésére. Az első napokban szinte a hétvégére érkeztünk. Szlovákiai kísérők segítségével a Csorba tóhoz látogattunk el. A morc időjárás ellenére igazi jó kis hangulat alakult ki. Legyőzve a zord idő adta kellemetlenséget is. Vasárnap szabad programot engedélyeztünk tanulóink számára. Szükségük volt egy kis lazításra, a „körletük” rendbetételére. Nagyon fegyelmezett és megbízható csoporttal volt dolgunk. Nagyon szívbe markoló volt, ahogyan vigyáztak és segítették egymást. Érkezésünk után érezni lehetett a szülők hiányát. Próbáltuk személyes beszélgetésekkel, programokkal enyhíteni ezt az űrt.

A következő munkás hétköznapokon, kollégámmal végig látogattuk az intézményeket ahol tanulóink a gyakorlatukat töltötték. Nagyon jó és barátságos visszajelzést kaptunk minden intézményből gyermekeink munkájáról.

Tanulóinkról a személyes beszélgetés és a látogatások az intézményekben alapján azt a következtetés vontuk le, hogy oda-vissza megelégedéssel voltak a munkájukról. Az utolsó napokban búcsú ajándékot készítettek a gyerekeknek és az őket mentorálló felnőtteknek. A nyelvi nehézségeket könnyen megoldották, betekintést kaptak más ország nevelési kultúrájából. Fantasztikus élménnyel, a szemeikben egy-két könnycseppel búcsúztak el a gyakorlati helyükről. Nagyon nagy és felemelő érzés volt számukra ez a külföldön eltöltött gyakorlat, amit a személyes beszámolójukból kiéreztük. Remélem, az itt szerzett tapasztalataikat be tudják építeni az életük elkövetkező szakaszába.

Az esti beszélgetések kapcsán megbeszéltük az aznapi esetleges problémákat, meghallgattuk egymás élményeit. Hétköznap meghívást kaptunk az Etnofon koncertjére, ami fergetegesre sikeredett. Személyes kapcsolat alakult ki Novák Péter és a kis csapatunk között. Másnapra meghívást és kedvezményes jegyvásárlást kaptunk Miklósa Erika opera énekesnő koncertjére.

Nagyon élvezetes programokban volt részünk. Igaz a tanulóink elfáradtak a napi munkában, de ez egy jó kikapcsolódást jelentett számukra.

Tapasztalataink a különböző korcsoportú tanulóinkkal, hogy a nagyon szépen összeszoktak, a kisebbeket a „nagyobbak” segítették. Nagyon önállóak és megbízhatóak voltak az ott töltött idő alatt.

A következő hétvégén a kassai arborétumba szerveztünk programot. Tapasztalatainkra támaszkodva, lehetőséget adtunk a baráti csoportos városnézésre, vásárlásra is.

Éreztük a hazaindulás előtti izgalmakat. Tudtuk, hogy sokaknak erős honvágyuk van, de felnőtt módon kezelték a helyzetet.

**Összességében**: felejthetetlen élmény volt számomra ez a pár nap. 24 órán keresztül vigyázni és felelősséggel tartozni 15 tanuló iránt nem kis munka. Rengeteg pozitív érzelmi élményt kaptunk a tanulóinktól. Elérkezett a záró pillanat, ami szerintem ünnepélyessé vált. Még senki nem kapott külföldről ilyen elismerést.

Az utolsó nap az ajándékvásárlással és a csomagolással telt. Nem kis munka volt, de már nagyon vágytak haza.

Kollégámmal Csernyik Andrással, melegséggel és sok-sok élménnyel gazdagodva tértünk haza.

Köszönöm a szervezőknek, hogy lehetőségem volt ebben az Erasmus+ programban részt venni.

Szabó Barnáné

kísérőtanár